Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: A 28/2000. (IX. 21.) OM rendelet mellékletében (V. KERETTANTERV A SZAKISKOLÁK
Paragraph Index: 11

3. A szakiskolai program részei, szerkezete A szakiskola kilencedik évfolyamán általános műveltséget megalapozó nevelés-oktatás, pályaorientáció, gyakorlati oktatás, a tizedik évfolyamán – a kötelező tanórai foglalkozások legfeljebb negyven százalékában – szakmai alapozó elméleti és gyakorlati oktatás folyik. Az általános műveltséget megalapozó oktatás a NAT kiemelt műveltségterületeire irányul. A műveltségterületek és a tantárgyak megnevezésekor a tanulók iskolaváltás iránti igényét, illetve az érettségit adó programokba való továbblépés igényét figyelembe véve, a jelenlegi középiskolai tantárgyak és az érettségi tantárgyak megnevezését használja. (Matematika, anyanyelv és irodalom, történelem és társadalmi ismeretek, természetismeret, élő idegen nyelv, informatika, testnevelés) A pályaorientáció a kilencedik évfolyamon folyik. Az iskola helyi tanterve szerint a tizedik évfolyamon is folytathat pályaorientációt. A 9–10. évfolyamon javasolt kerettanterv a pályaorientációt az életpálya-építés előkészítő szakaszaként értelmezi. A program célja, hogy elősegítse és tudatosabbá tegye a diákok szakmaválasztását. A javasolt tananyag modulárisan építkezik. Áttekinti a sikeres pályaválasztás alappilléreiként számon tartott tényezőket: az önismereti elemeket, a pályainformációkat, azaz a szakmaismereti elemeket és a 10. évfolyamon – javasoltan a szakmai alapozás során – a munkaerő-piaci információkat. Az önismeret mélyítésére olyan lélektani alapozású pedagógiai, módszertani eszközöket kínál, amelyek egyúttal a szakmatanuláshoz szükséges kompetenciákat is fejlesztik. A pályaismeretek bővítésére, összevetésére és összeillesztésére választható módszereket kínál (a „B” modulban). Az előkészítő szakasz végére kialakul egy személyes portfolió, amelyet minden tanuló egyénileg készít el. A portfolió az egész szakiskolai képzés folyamán dokumentálja, követi az egyén iskolai életének rávetülő jelentősebb hatásait. Tartalmazza: az egyén érdeklődési irányainak, képesség-struktúrájának alakulását, munkamódjának változását, a szakmaválasztás időszakában jelzi a tanuló adott kompetenciáinak fejlettségi szintjét, amelyekkel majd belép a szakképzési évfolyamra. Mivel a pályaorientációs modulok lehetőséget nyújtanak projektek megvalósítására is, a portfolió tartalmazza az egyén projektekben való részvételéről szóló visszajelzéseket is, az önmaga által adott és a társaktól, tanároktól kapott értékeléseket. A szakiskolák 9. évfolyamán folyó gyakorlati oktatás, és a 10. évfolyamán folyó szakmai alapozás során egy szakmacsoport közös (elméleti és gyakorlati) szakmai ismereteinek oktatása; készségek, képességek fejlesztése folyik. A gyakorlati oktatás és a szakmai alapozás keretében a tanulók megismerkednek a kiválasztott szakmacsoport jellemző technológiáival, az itt használt anyagokkal, megismerik a szakmacsoportba tartozó szakképesítéseket, ezáltal segítséget kapnak az Országos képzési jegyzékben szereplő, számukra leginkább megfelelő szakképesítés kiválasztásához. Az oktatás célja a szakmacsoport közös elméleti és gyakorlati ismereteinek átadása, a jellemző technológiák, anyagok bemutatása, tapasztalatszerzés, és olyan szakmai kompetenciák elsajátítása, amelyek hatékonyan segítik sikeres helytállást a szakképzési évfolyamon, és lehetővé teszik a tanulószerződés megkötését. A közoktatási törvény 8/A. § (1) bekezdésében önálló kategóriaként szerepel a szakmai előkészítő oktatás. A szakiskolai kerettanterv a szakmai előkészítő oktatást nem önálló programelemként valósítja meg, hanem az egész kilencedik-tizedik évfolyamos program szervező elveként érvényesíti. Ha a szakiskolai kilencedik-tizedik évfolyamos kerettanterv és program elsődleges célja az, hogy fejlessze a tanulóknak a szakmatanulás elkezdéséhez szükséges kompetenciáit, akkor a teljes program szakmatanulásra felkészítő programként értelmezhető. A helyi tantervek kialakítása során arra kell törekedni, hogy – elsősorban a kilencedik évfolyamon – a gyakorlati oktatás során a tanulók több szakmaterülettel ismerkedjenek meg. 2006/79/II. szám A szakiskolai kerettanterv háromszintű. A kerettanterv megfogalmazza a szakiskola 9–10. évfolyama kerettantervének általános célját, felvázolja a tantárgyak rendszerét, ajánlást fogalmaz meg a pályaorientációra, a gyakorlati oktatás és a szakmai alapozó oktatás, illetve a szakmai elméleti és gyakorlati képzés időbeli tagolására, időkereteire, arányaira. A kerettantervi programok ajánlást tesznek a nevelés és oktatás céljára, a tantárgyak rendszerére, az egyes tantárgyak témaköreire, a témakörök tartalmára, a tevékenységekre, a fejlesztési feladatokra, a tantárgyak évfolyamonkénti követelményeire, a követelmények teljesítéséhez rendelkezésre, álló időkeretre, a várható eredményekre. A kerettantervi programokat feladatbank (projektbank) egészíti ki. Ez a tanterv harmadik szintje. A szakiskolák a feladatbank (projektbank) projektkínálatára építve alakítják ki a tanulók fejlesztését szolgáló tevékenységrendszerüket. Saját projekteket is fejleszthetnek. A tevékenységalapú oktatás megvalósítása különösen fontos a kilencedik évfolyamon folyó gyakorlati oktatás és a tizedik évfolyamon folyó szakmai alapozás során. A kerettanterv javaslata szerint a feladatbankban szereplő komplex feladatokra (projektek) épül a gyakorlati oktatás és a szakmai alapozás, s ehhez illeszthetők egyes természetismereti és matematikai témakörök is. A projekt-alapú oktatás kiterjesztése az általános műveltséget megalapozó képzés területén is indokolt. 4. Az általános műveltséget megalapozó oktatás, a pályaorientáció, a gyakorlati oktatás és a szakmai alapozó oktatás időarányai A szakiskola kilencedik-tizedik évfolyamain a kötelező tanórai foglalkozás időkerete napi 5,5 óra, heti 27,5 óra. A kötelező és szabadon választott órák összege egy tanítási héten a közoktatásról szóló törvény 52. §-ában meghatározott időkeretet a hetedik-tizenharmadik évfolyamon legfeljebb négy tanítási órával haladhatja meg.9 A kerettanterv a kötelező tanórai foglalkozások heti 27,5 órájára fogalmaz meg ajánlásokat. A jogszabály lehetővé teszi, hogy a szakiskolák 10. évfolyamán – a kötelező tanórai foglalkozások legfeljebb negyven százalékában – szakmai alapozó elméleti és gyakorlati oktatást folytassanak.10 A szakiskolai kerettanterv nem javasolja a maximális időkeret (11 óra) szakmai alapozásra fordítását. Ennek indoka a következő: a szakiskola kilencedik-tizedik évfolyamaival szemben a társadalmi környezet elvárásai és a jogszabályok differenciált célokat fogalmaznak meg, mint pl. az átlépés más középiskolába és a továbblépés érettségit adó iskolába. Ezeknek a követelményeknek a szakiskola csak akkor tud eleget tenni, ha a kötelező tanórai foglalkozások időkeretének egy részét e differenciált célokra fordítja. Ezért a kerettantervben javasoljuk, hogy a szakiskola a kötelező oktatás heti 27,5 órás keretéből heti 4 óra felhasználását a helyi tantervben határozza meg. A szabadon tervezhető (helyi tantervben meghatározott) időkeret a helyi tanterv kialakításakor felhasználható a kerettantervekben szereplő tantárgyak időkeretének bővítésére, a tanulók egyéni felzárkóztatására, az egyéni érdeklődést kielégítő tantárgyi programokra, projektekre, a nyelvtanulás időkeretének bővítésére, művészeti tárgyak oktatására. 9 243/2003. (XII. 17.) Kormányrendelet a Nemzeti alaptanterv kiadásáról, bevezetéséről és alkalmazásáról 7. § 1.c) 10 Kt. 27. § (2) 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes